Die sielkundige riller herinner jou te veel aan die randfigure onder die Afrikaanssprekendes wat vir ons taalgroep ’n slegte naam gee.
Dié boetie en sussie woon op ’n afgesonderde plaas wat sedert hul ouers se raaiselagtige dood agteruitgaan.
“Geen herstelwerk is gedoen sedert die skielike dood van ons ouers nie . . . Soms voel dit soos gister en ander kere soos lank terug,” sê Frikkie op ’n keer aan mnr. Grove (Mpho Osei-Tutu), die prokureur wat hul oorlede tannie se boedel behartig.
Mnr. Grove, wat inderwaarheid die enigste redelike mens in die drama is, bied ’n bedreiging vir die ander karakters se afgesonderde, verwronge voortbestaan.
Waar dit aanvanklik lyk of die drama ’n middelvinger wys na die kerk en die Afrikaner wat die jeug afbreek, weet die gehoorlid naderhand nie meer wat om te glo nie.
Die toneelgeselskap vertolk die rolle in dié riller uitstekend en ’n mens vind dat hul toneelspel én die vreesaanjaende agtergrondmusiek jou deu­rentyd ongemaklik laat voel.